SL Uradni list Evropske unije C 226/2

Obvestilo o izvedbi garancijskega mehanizma za MSP v okviru Okvirnega programa za konkurenčnost in inovativnost (2007-2013)

(Besedilo velja za EGP)

(2007/C 226/02)

To obvestilo je namenjeno finančnim posrednikom za MSP, kot so banke in ustanove, ki upravljajo garancijske sheme Opisuje finančni instrument, tj. garancijski mehanizem za MSP, ki si prizadeva izboljšati finančno okolje za MSP, tako da izboljšuje njihov dostop do dolžniškega in lastniškega financiranja.

Garancijski mehanizem za MSP upravlja Evropski investicijski sklad (EIS) v imenu Evropske komisije na podlagi Sklepa št. 1639/2006/ES Evropskega parlamenta in Sveta z dne 24. oktobra 2006 o ustanovitvi Okvirnega programa za konkurenčnost in inovativnost (2007-2013).

V tem programu lahko sodelujejo države članice Evropske unije in tiste države članice Evropskega združenja za prosto trgovino („EFTA“), ki so članice Evropskega gospodarskega prostora („EGP“), države pristopnice in države kandidatke, ki uživajo ugodnosti zadevne predpristopne strategije, države Zahodnega Balkana v skladu z zadevnimi okvirnimi sporazumi in vsaka druga država s seznama držav udeleženk, občasno objavljenega v Uradnem listu.

Skupna okvirna dodeljena proračunska sredstva za finančne instrumente v okviru Okvirnega programa za konkurenčnost in inovativnost znašajo 1,1 milijarde EUR, približno polovica teh sredstev pa je predvidena za garancijski mehanizem za MSP za obdobje 2007-2013.

Ta mehanizem bo zagotavljal protigarancije oziroma, kjer je to primerno, sogarancije za garancijske sheme, ki delujejo v državah udeleženkah, ter neposredne garancije, če gre za kakega drugega primernega finančnega posrednika.

V okviru mehanizma so na voljo naslednja štiri okna:

1. Garancije za dolžniško financiranje prek posojil ali najema, da se podprejo MSP s potencialom rasti. Pri tem izda EIS delne garancije (neposredno ali posredno), da zavaruje portfelje dolžniškega financiranja.

2. Garancije za portfelje mikroposojil za zelo majhna podjetja z največ 9 zaposlenimi, da se finančne institucije spodbudijo k dajanju več posojil manjših zneskov, ki vključujejo sorazmerno višje manipulativne stroške. Finančni posredniki lahko tudi prejmejo subvencije v obliki strokovne pomoči, da delno izravnajo visoke administrativne stroške, značilne za financiranje z mikrokrediti.

3. Garancije finančnim posrednikom za zavarovanje vlaganj lastniškega ali nepravega lastniškega kapitala v MSP, ki vključujejo vlaganja v ustanovitveni kapital in/ali kapital v fazi zagona, mezaninsko financiranje in/ali vlaganja tveganega kapitala.

4. Garancije za podporo struktur listinjenja z namenom pomagati finančnim ustanovam mobilizirati dolžniško financiranje za MSP, pri čemer se mora zadevni finančni posrednik zavezati, da bo znaten del sredstev, ki se mobilizirajo ob transakciji listinjenja, uporabil za novo financiranje MSP.

Zainteresirani finančni posredniki dobijo podrobne informacije o mehanizmu na naslovu:

Evropski investicijski sklad 43, avenue J. F. Kennedy L-2968 Luxembourg E–naslov: info@eif.org

ali na spletni strani EIS: www.eif.org

Kontaktni podatki vseh finančnih posrednikov, s katerimi je EIS podpisal pogodbo, bodo objavljeni na spletni strani EIS, da se bodo lahko MSP neposredno povezala s temi posredniki.

EIS bo stalno proučeval predloge s strani finančnih posrednikov, v okviru omejitev razpoložljivih dodeljenih proračunskih sredstev Skupnosti. Pri tem bo EIS poskušal doseči stanje, ki bo v celoti gledano geografsko uravnoteženo.